ฟองสบู่ทองแตก ราคาผันผวนหนัก
ช่วงสัปดาห์ที่ผ่านมาตลาดซื้อขายทองคำโลกปั่นป่วนอย่างหนัก
28 ส.ค. 2554

ช่วงสัปดาห์ที่ผ่านมาตลาดซื้อขายทองคำโลกปั่นป่วนอย่างหนัก 
เมื่อราคาดิ่งลงอย่างรวดเร็วใช้เวลาเพียง 2 วัน หายไปเกือบ 10% เทียบกับราคาที่เคยขึ้นทะลุ 1,900 เหรียญสหรัฐ เนื่องจากกองทุนอีทีเอฟรายใหญ่ที่สุดของโลกชื่อ SPDR เทขายทองคำติดกันหลายวัน ส่งผลให้ราคาทองคำในประเทศไทยรูดลงแรงเป็นประวัติการณ์ถึง 1,800 บาท ในวันที่ 25 ส.ค.ที่ผ่านมา หลังจากปรับราคาสูงขึ้นมาตลอด ส่งผลให้ธนาคารแห่งประเทศไทย (ธปท.) ได้เชิญผู้แทนสมาคมค้าทองคำเข้าหารือเกี่ยวกับความผันผวนของราคาทองคำในขณะนี้ เนื่องจากเป็นห่วงว่าธุรกิจจะเผชิญปัญหาจากราคาและค่าเงินที่ผันผวน ซึ่งทางผู้ค้าทองคำก็ยืนยันว่าสถานการณ์การซื้อขายทองคำในขณะนี้ยังไม่มีความจำเป็นต้องมีมาตรการเสริมมาดูแล เพราะร้านค้าทองคำมีการบริหารความเสี่ยงทั้งอัตราแลกเปลี่ยนและความผันผวนของราคาทองคำอยู่แล้ว สำหรับบรรยากาศการซื้อขายทองคำเมื่อวันที่ 26 ส.ค.ที่ผ่านมา ลูกค้ายังคงมาจองซื้อทองอย่างหนาแน่น หลังจากได้ช้อนซื้อทองที่ราคาลดลง 1,800 บาท โดยราคาทองคำปรับขึ้นลง 11 ครั้ง สุทธิแล้วปรับขึ้น 1,150 บาท แต่ลูกค้าที่จองซื้อจะต้องมารับทองคำในอีก 10 วัน เพราะผลิตทองคำไม่ทันนายพิชญา พิสุทธิกุล เลขาธิการสมาคมค้าทองคำ กล่าวว่า ราคาทองคำที่กลับสูงขึ้นอีกครั้ง เป็นผลจากนักลงทุนคาดว่าราคาทองจะกลับไปเพิ่มสูงขึ้น จึงเข้ามาซื้อเพื่อหวังทำกำไรในระยะต่อไป ประกอบกับนักลงทุนต้องการหลีกเลี่ยงความเสี่ยง หลังจากมีกระแสคาดการณ์ในตลาดว่า เยอรมนีอาจจะถูกลดอันดับความน่าเชื่อถือลง จนฉุดตลาดหุ้นเยอรมันร่วงลงอย่างหนักตามไปด้วย ขณะเดียวกันมีการคาดการณ์ว่า เบน เบอร์นันเก้ ประธานธนาคารกลางสหรัฐ (เฟด) อาจไม่ส่งสัญญาณการใช้มาตรการกระตุ้นเศรษฐกิจ (คิวอี 3) ส่งผลให้นักลงทุนแห่ซื้อทองคำ เพื่อป้องกันความเสี่ยงทันที
ยกฟ้อง ‘พจมาน’ คดีเลี่ยงภาษี
ถือเป็นข่าวดีอีกข่าวของตระกูลชินวัตรก็ว่าได้ เมื่อในที่สุดคดีโอนหุ้นชินคอร์ปเพื่อหลีกเลี่ยงภาษี 546 ล้านบาทของตระกูลชินวัตร ก็จบแบบมีความสุขไปอีกศาล เมื่อศาลอุทธรณ์มีคำพิพากษากลับคำพิพากษาศาลชั้นต้นให้ยกฟ้องคุณหญิงพจมาน ณ ป้อมเพชร และนางกาญจนาภา หงษ์เหิน เลขานุการส่วนตัว จากเดิมที่ศาลชั้นต้นสั่งจำคุก 3 ปี และ 2 ปี ตามลำดับ นอกจากนี้ยังพิพากษาจำคุกนายบรรณพจน์ ดามาพงศ์ พี่ชายต่างมารดาของคุณหญิงพจมาน 2 ปี ปรับ 1 แสนบาท แต่โทษจำคุกให้รอลงอาญา จากเดิมที่ศาลชั้นต้นสั่งจำคุก 3 ปี ซี่งก็ต้องติดตามดูหน่วยงานที่เกี่ยวข้องว่าจะดำเนินการอย่างไรต่อไป หลังจากที่พรรคเพื่อไทยได้เข้ามาเป็นรัฐบาล และมีนายกรัฐมนตรีที่ชื่อ ยิ่งลักษณ์ ชินวัตร
‘กนง.’ ขึ้นดอกเบี้ย 0.25%
ถือเป็นข่าวร้ายสำหรับผู้มีเงินกู้ก็ว่าได้ เมื่อการประชุมคณะกรรมการนโยบายการเงิน (กนง.) เมื่อวันที่ 24ส.ค.ที่ผ่านมา ได้มีมติ 5 ต่อ 2 เสียงให้ขึ้นดอกเบี้ยนโยบาย 0.25% จาก 3.25% เป็น 3.5% โดยยังคงให้น้ำหนักเรื่องความเสี่ยงเงินเฟ้อที่สูงขึ้นในอนาคต ประกอบกับดอกเบี้ยนโยบายในปัจจุบันยังอยู่ในระดับต่ำกว่าปกติซึ่งก่อนหน้าที่ดอกเบี้ยนโยบายจะปรับขึ้น ดอกเบี้ยที่แท้จริงติดลบอยู่ 0.6%แต่หลังจากขึ้นรอบนี้ดอกเบี้ยที่แท้จริงติดลบเหลือ 0.35% ส่งผลให้ธนาคารกรุงไทยเป็นผู้นำประกาศขึ้นดอกเบี้ยฝากประจำ 0.150.25% และกู้ 0.125% มีผล 27 ส.ค.ที่ผ่านมา
สศช.ปรับลดเป้าเศรษฐกิจ
สำนักงานคณะกรรมการพัฒนาการเศรษฐกิจและสังคมแห่งชาติ(สศช.) ได้ปรับลดประมาณการขยายตัวทางเศรษฐกิจไทยในปีนี้ จากที่เคยคาดว่าเศรษฐกิจน่าจะเติบโตได้ 3.54.5% เหลือ 3.54% สาเหตุเนื่องจากแนวโน้มการชะลอตัวลงของภาวะเศรษฐกิจในช่วงไตรมาส 2 ที่มีอัตราการขยายตัวที่ 2.6% ชะลอจากไตรมาสที่ผ่านมาที่ขยายตัว 3.2% ทำให้ในครึ่งปีแรกเศรษฐกิจไทยมีอัตราการขยายตัวแค่ 2.9% เนื่องจากการหดตัวของภาคยานยนต์ อิเล็กทรอนิกส์ สิ่งทอที่ติดลบ โดยเฉพาะหมวดยานยนต์และอิเล็กทรอนิกส์ที่ได้รับผลกระทบจากสึนามิ อย่างไรก็ตามสศช.มั่นใจว่าเศรษฐกิจในช่วงครึ่งปีหลังจะดีกว่าครึ่งปีแรก เพราะความมั่นใจของนักลงทุนหลังการเลือกตั้ง